तेलंगणातील भद्राद्री जिल्ह्यात सुरक्षा दल आणि नक्षलवाद्यांमध्ये चकमक

हैदराबाद : तेलंगणातील भद्राद्री कोठागुडेम जिल्ह्यात गुरुवारी (5 सप्टेंबर) सकाळी सुरक्षा दल आणि नक्षलवाद्यांमध्ये चकमक झाली आहे. या चकमकीत 6 नक्षलवादी ठार झाले तर 2 जवान जखमी झाले आहेत. पोलिसांनी दिलेल्या माहितीनुसार, एका सुरक्षा कर्मचाऱ्याची प्रकृती चिंताजनक असून त्याला उपचारासाठी रुग्णालयात दाखल करण्यात आले आहे. मारल्या गेलेल्या नक्षलवाद्यांमध्ये छत्तीसगडचा मोस्ट वॉन्टेड माओवादी लचन्नाचाही समावेश आहे. काही दिवसांपासून तो तेलंगणाच्या जंगलातून वावरत होता.

नक्षलवाद्यांच्या अड्ड्यांमधून शस्त्रास्त्रे आणि दारूगोळा जप्त
भद्राद्री कोठागुडेमचे एसपी रोहित राज यांनी सांगितले की, आज सकाळी पोलिस आणि माओवाद्यांमध्ये चकमक झाली. मारल्या गेलेल्या नक्षलवाद्यांमध्ये सीपीआय (माओवादी) चे मनुगूर क्षेत्र समिती सचिव लचन्ना याचाही समावेश आहे. चकमकीनंतर तेलंगणा ग्रेहाऊंड्सने नक्षलवाद्यांच्या अड्ड्यांमधून मोठ्या प्रमाणात शस्त्रास्त्रे आणि दारूगोळा जप्त केला आहे. सूत्रांनी दिलेल्या माहितीनुसार, लचन्ना दलम नीलाद्रीपेठच्या जंगलात बराच काळ सक्रिय होता. आणि छत्तीसगडमधून आल्यावर आपले ऑपरेशन चालवत होता.

2 दिवसांपूर्वी दंतेवाडा-विजापूरमध्ये 9 नक्षलवादी ठार
दोन दिवसांपूर्वी छत्तीसगडमधील दंतेवाडा येथील जिल्हा रुग्णालयाच्या शवागारात 9 नक्षलवाद्यांचे मृतदेह आणण्यात आले होते. दंतेवाडा-विजापूरच्या जंगलात मंगळवारी सुरक्षा दलांशी झालेल्या चकमकीत हे नक्षलवादी ठार झाले. दंतेवाडा एसपी गौरव राय यांनी सांगितले की, चकमकीनंतर मोठ्या प्रमाणात SLR, .303 आणि 315 बोअर रायफल जप्त करण्यात आल्या आहेत. या कारवाईत सहभागी असलेले सर्व सुरक्षा कर्मचारी सुरक्षित आहेत.

नक्षलवादाचा नायनाट केला जाणार
छत्तीसगडचे मुख्यमंत्री विष्णू देव साई यांनी जवानांच्या शौर्याचे कौतुक करत भाजप सरकार सत्तेत आल्यापासून नक्षलवादाशी लढा देत असून लवकरच त्यांचा पूर्णपणे नायनाट केला जाईल, असे सांगितले. अलीकडेच केंद्रीय गृहमंत्री अमित शहा यांनी देखील मार्च 2026 पर्यंत अतिरेक्यांना पूर्णपणे नष्ट करण्याच्या आपल्या संकल्पाचा पुनरुच्चार केला. पंतप्रधान नरेंद्र मोदी यांच्या नेतृत्वाखाली नक्षलवादाविरुद्धचा लढा अंतिम टप्प्यात असून तो संपवण्याची हीच योग्य वेळ असल्याचे ते म्हणाले. शाह यांनी दहशतवादात सहभागी तरुणांना हिंसाचार सोडून देशाच्या विकासात सहभागी होण्याचे आवाहन केले आहे.